Kansallinen liiga

Kansallinen liiga on naisten jalkapallon korkein sarjataso Suomessa. Kansallisessa liigassa pelaa kahdeksan joukkuetta. Sarjaan nousemista ja putoamista ohjaa Suomen jalkapallon sarjajärjestelmä. Sarjakaudet pelataan yleensä huhti-lokakuun välisenä aikana. Kukin joukkue pelaa kahdeksan joukkueen kaksinkertaisen runkosarjan, jonka jälkeen kuusi parhaiten sijoittunutta pelaa kaksinkertaisen mestaruussarjan ja jälkimmäiset kaksi joukkuetta kaksinkertaisen karsintasarjan Kansallisen Ykkösen neljän parhaan joukkueen kanssa. Sarjan voittaja saa paikan UEFA:n Mestarien liigan karsintaan. Karsintasarjan kaksi parasta joukkuetta saavat paikan Kansallisessa Liigassa.
Kansallinen Liiga perustettiin vuonna 1974, jolloin se tunnettiin nimellä SM-sarja. Vuosina 2007–2019 sarja tunnettiin nimellä "Naisten Liiga". Vuodesta 2020 lähtien sarja on tunnettu nimellä "Kansallinen liiga". Vuodesta 2025 lähtien Kansallinen liiga ja Kansallinen Ykkönen ovat muodostaneet 18 joukkueen Kansallinen-kokonaisuuden. Sarjajärjestelmästä vastaa Suomen Palloliitto. Sarjan puheenjohtaja on Mariet Louhento.
Kansallisen Liigan yleisökeskiarvo on ollut viime vuosina nousussa ja kaudella 2024 yleisökeskiarvo oli noin 311 katsojaa ottelua kohden. Kansallisen televisiointi-oikeudet ovat Nelonen Medialla, joka lähettää kaikki ottelut Ruutu-palvelussa. Yle Urheilu näyttää kanavillaan vähintään 6–7 ottelua kaudessa.
Suomen mestaruuden on voittanut useimmiten Helsingin Jalkapalloklubi (24 kertaa). HJK:n lisäksi mestaruuden on voittanut 13 seuraa: PK-35 Vantaa (7), FC Honka (4), Åland United (3), KuPS (3), MPS (2), FC United (2), Valtti (2), Into (2), KNF (1), TPS (1), FC Kontu (1), PPJ (1) ja Helsinki United (1). Kansallinen Liiga sijoittuu vuosina 2020–2025 UEFA:n maapisterankingissa eurooppalaisten sarjojen keskinäisessä vertailussa sijalle 28.
Historia.
Naisten pelaaman jalkapallon ensimmäinen Suomen-mestaruus ratkaistiin cupmuotoisella turnauksella vuonna 1971. Vuonna 1972 pelattiin alueellisia lohkoja, joiden voittajat ratkaisivat mestaruuden cupturnauksella. Vuonna 1973 pelattiin neljän lohkovoittajan välinen lopputurnaus. Kahdeksan joukkueen SM-sarja perustettiin 1974. Kaudella 1977 sarja pelattiin kahtena lohkona, joiden kaksi parasta pelasivat lopputurnauksen. Sarjasta käytettiin alkuaikoina myös nimeä Mimmiliiga.
Kaudella 1978 palattiin yhteen koko maan käsittävään lohkoon ja joukkuemäärää kasvatettiin kymmeneen. Mestaruus ratkaistiin pudotuspeleillä neljän parhaan joukkueen välillä. Kausina 1981–1983 SM-sarjassa oli 24 joukkuetta jaettuna neljään lohkoon, joista selvisi kaksi parasta puolivälierälohkoihin ja näiden kaksi parasta pelasivat pudotuspelit. Kaudella 1984 palattiin yhteen lohkoon, jossa pelasi kaksitoista joukkuetta ja kaudella 1985 joukkuemäärä palautui kymmeneen. Kaudella 1986 luovuttiin mestaruuden ratkaisemisesta pudotuspeleillä.
Vuonna 2006 sovittiin, että kaudesta 2007 alkaen korkein sarjataso muuttuu Naisten Liigaksi.
Kausina 2008–2009 liigaa pelattiin 12 joukkueen kaksinkertaisena sarjana. Sijalle 12 sijoittunut putosi suoraan Naisten Ykköseen. Sijalle 11 sijoittunut joukkue karsi liigapaikasta Ykkösen toiseksi parhaan joukkueen kanssa kaksiosaisessa karsinnassa. Sarjauudistuksessa kaudella 2010 liigasta putosi suoraan kaksi joukkuetta. Kaudesta 2011 lähtien siirryttiin 10 joukkueen kolminkertaiseen sarjaan ja palattiin siihen, että vain sarjan heikoin putosi Ykköseen.
Kaudesta 2013 alkaen on pelattu aluksi 10 joukkueen kaksinkertainen runkosarja (18 ottelua), jonka jälkeen 6 parasta joukkuetta pelaa yksinkertaisen yläloppusarjan (5 ottelua) ja 4 huonointa joukkuetta kaksinkertaisen alaloppusarjan (6 ottelua). Alaloppusarjan heikoin putoaa suoraan Ykköseen ja kaudesta 2015 alkaen toiseksi huonoin on karsinut Ykkösen toiseksi parhaan kanssa liigapaikasta.
Tästä systeemistä poikkeus oli kausi 2020, jolloin Covid-19 -viruksen takia pelattiin vain runkosarja.
Kaudesta 2020 lähtien naisten korkeinta sarjaa on kutsuttu Kansalliseksi Liigaksi.
Tilastoja.
Mestarit.
"Pääartikkeli: Luettelo jalkapallon naisten SM-mitalisteista"
Vuoden liigapelaaja.
Jalkapallon pelaajayhdistyksen valitsema Vuoden liigapelaaja. 
Kansallisen Liigan Legendat.
Jalkapallon naisten 50. juhlavuoden kunniaksi Subway Kansallinen Liiga yhdessä Palloliiton kanssa lanseerasi vuonna 2021 uuden kunniakerhon, joka kantaa nimeä ”Kansallisen Liigan Legendat”.
Naisten pääsarjan legendoiksi nimetyt henkilöt: